... A onda su Ivanu Pernaru skinuli imunitet zbog grafita

Jučer je Ivanu Pernaru skinut zastupnički imunitet na zahtjev DORH-a zbog šaranja grafita "Živi zid" po pročeljima zgrada. Vijest zvuči nestvarno, a opet posve očekivano u zemlji kršenja zakona i Ustava.

<p>Ivanu Pernaru jučer je Mandatno-imunitetno povjerenstvo Hrvatskog sabora na zahtjev Državnog odvjetništva skinulo zastupnički imunitet zato što je šarao grafite "Živi zid" po pročeljima zgrada u naselju Sopnica-Jelkovec.</p><p>A što se u međuvremenu sve dogodilo?</p><p>Udruga HOS-a otkrila je u Jasenovcu spomen ploču s ustaškom parolom koja i dalje tamo nesmetano stoji. </p><p>Vlada je uredno odšutjela to kršenje zakona i Ustava. Premijer je izrazio pijetet jednima i drugima, sljedbenicima i žrtvama ustaša, i najavio da će osnovati povjerenstvo za ustaštvo, ali i za petokraku. </p><p>Predsjednica je rekla da se neće miješati u to kršenje Ustava. Umjesto toga, posvetila se upoznavanju hrvatske dječice sa činjenicom da među čokoladicama postoje i one srpske, te da one nisu podobne za konzumaciju.</p><p>Direktor HEP-a snimljen je kako govori da ga boli ona stvar za kršenje zakona pri zapošljavanju, jer nećak predsjednika uprave ima prednost pred braniteljem.</p><h2>Lažni ustavni suci</h2><p>Ministar unutarnjih poslova nema pojma što je Ustavni sud, odnosno da on nije dio sudske vlasti, ali zato zna da mu ne vjeruje. U tom Ustavnom sudu i dalje sjedi osoba koja se lažno predstavljala i koja je umiješana u korupcijsku aferu. </p><p>Orepić i dalje sjedi u Vladi, a Most je i dalje u koaliciji s HDZ-om.</p><p>A Ministar policije ne koristi svoje zakonske i ustavne ovlasti, kao građanin i kao ministar, da podnese prijavu protiv nezakonitosti u radu pojedinih ustavnih sudaca, već javno vrijeđa cijeli Ustavni sud i ruši ga kao instituciju.</p><p>U tome ga podržava predsjednik Hrvatskog sabora.</p><p>Mediji otkrivaju da je Vlada odustala od štednje i da je dug u zdravstvu u proteklih godinu dana narastao s 1,1 na 2,7 milijardi kuna.</p><p>A Ivanu Pernaru se skida imunitet zbog šaranja grafita.</p><h2>Moral i njegovi razlozi</h2><p>Nije li to posve očekivano u zemlji u kojoj Vlada ne želi braniti temelje Ustava, predsjednica pokreće hajku protiv srpskih proizvoda, ministar policije neometano ruši instituciju Ustavnog suda, a direktor HEP-a podnosi ostavku "iz moralnih razloga"? Spopala ga moralnost tek nakon što je njegova amoralnost pri zapošljavanju šefova nećaka izašla u javnost.</p><p>I onda je Ivan Pernar klaun. </p><p>I onda je Ivan Pernar na udaru DORH-a. </p><p>I onda se Ivana Pernara procesuira zbog kaznenog djela protiv imovine i oštećenja tuđe stvari. </p><p>Sve to u zemlji u kojoj se čitavom državom i njezinom imovinom raspolaže kao svojom prćijom: od Ustava i zakona do državnog proračuna i državnih monopolista.</p><p>I u zemlji u kojoj ministar unutarnjih poslova nekažnjeno širi uznemirujuće vijesti i informacije o tome da Ustavni sud "ugrožava nacionalnu sigurnost". </p><p>I u zemlji u kojoj, barem prema dostupnim podacima, nije uhvaćen ni osuđen niti jedan grafiter koji je šarao ustaško ili fašističko znakovlje po spomenicima, grobljima, naseljima, zgradama, parkovima...</p><p>Ali jest Pernar. </p><h2>Pernar kao primjer</h2><p>Poznavajući ga, sigurno će biti strašno ponosan što je makar u tome poslužio kao primjer. I što se i po još nečemu uspio izdvojiti iz gomile. Ekshibicionist u njemu je sigurno presretan.</p><p>Zbog svega ovoga, vijest o skidanju imuniteta Pernaru zbog grafiterstva (!) zvučala je istodobno nevjerojatno, a opet tako logično u zemlji u kojoj se krše Ustav i zakoni, tolerira to kršenje Ustava i zakona, a zakone i Ustav krše ili kršenje toleriraju upravo oni koji bi ih trebali provoditi i štititi.</p><p>Tko zna, možda ovo skidanje imuniteta Pernaru otvara put prema Ustavnom sudu. Kad ne bi bio sitna riba. I predstavljao se pravim imenom.</p><p><a href="https://www.facebook.com/klauski.tomislav/">Ostale kolumne Tomislava Klauškog pogledajte ovdje.</a></p>